झारखंड के जमशेदपुर के बिष्टुपुर थाना क्षेत्र स्थित कर्बला में लड़की को जंजीर से बांध कर रखने का मामला सामने आया है। वहीं सूचना मिलने पर पुलिस घटनास्थल पर पहुंची और पीड़ित लड़की को कर्बला से निकालकर इलाज के लिए एमजीएम अस्पताल भिजवा। इस मामले में अंधविश्वास की बात सामने आ रही है। जबकि सीसीआर डीएसपी ने बताया कि मामले की पूरी जांच कर आगे कार्रवाई की जाएगी।
जानकारी अनुसार, बिष्टुपुर थाना क्षेत्र के खरखाई नदी के किनारे और बेली बोधनवाला गैराज के पीछे स्थित कर्बला में 24 वर्षीय एक लड़की को जंजीर से बांध कर रखने की सूचना मिलने पर कई समाजिक संगठन और स्थानीय लोग वहां पहुंचे और मामले की जानकारी ली।
झाड़-फूंक कराने के लिए लड़की को कर्बला ले गए थे परिजन
बताया जा रहा हैं कि लड़की परसुडीह थाना क्षेत्र की रहने वाली हैं। उसके परिजन उसकी झाड़-फूंक कराने के लिए कर्बला ले गए थे। जहां लड़की को जंजीर से बांध दिया गया। कर्बला संचालक ने वहां पहुंचे लोगों को जानकारी दी कि लड़की पर शैतानी साया है। जिसे भगाने के लिए लड़की को कर्बला में जंजीर से बांध कर रखा गया है।
लड़की को इलाज के लिए भिजवाया अस्पताल
अंधविश्वास की घटना की सूचना मिलने पर स्थानिय पुलिस कर्बला पहुंची और पीड़ित लड़की, उसके परिजन और कर्बला संचालक को लेकर थाना आई। इस सबंध में डीएसपी (पीसीआर) अनिमेष गुप्ता ने बताया कि पीड़ित लड़की परसुडीह की रहने वाली है, जो अपना नाम और पता सबकुछ बता रही है। लड़की को इलाज के लिए एमजीएम भिजवाया गया है। इस मामले की जांच कर आगे की कार्रवाई की जा रही है।